ВОЛКОТ И СТРАЧКАТА

Македонска народна приказна

Еднаш волкот почнал да завива и и рекол на страчката:

-Ауу,ауу...ајде да бегаме!

-Гра-гра-гра...Каде?Зошто?-го запрашала страчката.

-Не може повеќе да се живее во оваа гора-рекол волкот.-Во неа секој ден се слуша само лаење,блеење,кукање,трескање.Ветрот постојано шуми,бучи,вреви.Дождот истура,тура,растура,ромори.Кукавицата како да не знае за доста,постојано само се одзива со своето ку-ку,ку-ку;гулабот гу-гу-гу;грлицата грр-грр...

-Гра-гра,гра-гра,а каде ќе одиш?-прашала страчката.

-Ќе одам во друга гора-одговорил волкот-каде ќе нема ни ав-ав,ни му-му,ни трес-трес,ни кап-кап,ни гра-гра...

-Гра-гра,гра-гра,каде и да одиш нема да си поминеш добро.Навиката ти е лоша,а забите ти се остри и затоа сите викаат против тебе.

\*Задачи:

-Прочитај ја приказната и посочи ги звуците кои му пречеле на волкот.

-Издвој ги зборовите со кои се искажани некои звуци од природата или животински гласови.

-Објасни ја пораката од последната реченица во приказната.

\*Запомни:

ОНОМАТОПЕЈА е изразно средство со кое се имитираат звуци од природата ,гласови на животни и птици или други видови звуци.(фиуу,шшшш,кап-кап,чук-чук,мјау,џив-џив)Со ономатопејата кај читателот се создаваат живи ,акустични слики.Таа може да биде проста(фиуу,цррр,крц) и сложена (фиука,црцори,крцка).Се употребува во поезијата и во прозата,како и во секојдневниот живот.